Omul de afaceri Dan Marcu, candidatul AUR pentru funcția de primar în municipiul Rădăuți, este de părere că SC Servicii Comunale SA este o bombă cu ceas care trebuie dezamorsată cât mai rapid. Și asta prin prisma faptului că, potrivit informațiilor oficiale, merge pe pierderi, iar asta înseamnă bani scoși din buzunarele rădăuțenilor. Numai pentru anii 2021 și 2022 pierderile însumate depășesc 9 milioane de lei, adică aproape 2 milioane de euro, ceea ce arată probleme serioase de management. La aceste pierderi se adaugă datorii de aproape 25 de milioane de lei, adică alți 5 milioane de euro.
"Pentru că am propria firmă știu ce înseamnă să conduci în mod eficient. Orice firmă privată care ar fi avut astfel de contraperformanțe era de multă vreme în faliment. Nimeni nu își permite să funcționeze cu pierderi atât de mari, dar când vine vorba de banul public se pare că situația funcționează. Din păcate, se preferă amatorismul în locul unei administrări profesioniste", a arătat Dan Marcu.
În aceste condiții, candidatul AUR pentru Primăria Rădăuți propune relocarea SC Servicii Comunale SA într-o altă zonă a orașului și revitalizarea acesteia. Pe actualul amplasament al societății, Dan Marcu vrea să fie construită noua piața a orașului, cu magazine, două parcări supraterane și alte facilități.
"Cred că se dorește ca SC Servicii Comunale SA să ajungă în insolvență, iar pe terenul de acolo să devină proprietar un investitor imobiliar. Ar fi ultimul tun de la această societate, care trebui oprit din fașă. De aceea, consider că mașinațiunile legate de această societate trebuie stopate cât mai rapid. În plus, pe amplasamentul actual ar trebui să fie viitoarea piață agroalimentară a orașului. Voi propune un referendum pentru a consulta și populația din Rădăuți cu privire la numărul de niveluri pe care va trebui să le aibă viitoarea clădire", a mai menționat Dan Marcu.